Document ID: 32005R1003

REGOLAMENT TAL-KUMMISSJONI (KE) Nru 1003/2005
tat-30 ta' Ġunju 2005
li jimplimenta r-Regolament (KE) Nru 2160/2003 dwar mira Komunitarja għat-tnaqqis tal-prevalenza ta’ ċerti serotipi tas-salmonella f’qatgħat għat-tgħammir ta’ Gallus gallus u li jemenda r-Regolament (KE) Nru 2160/2003
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-salmonella u aġenti żoonotiċi oħra speċifikati li jinġarru mill-ikel (1) u, partikolarment l-Artikolu 4(1) u l-Artikolu 13 tiegħu;
Billi:
(1)
L-għan tar-Regolament (KE) Nru 2160/2003 huwa li jassigura li jittieħdu miżuri xierqa u effettivi għall-individwazzjoni u l-kontroll tas-salmonella u aġenti żoonotiċi oħra fl-istadji rilevanti kollha tal-produzzjoni, l-ipproċessar u d-distribuzzjoni, partikolarment fil-livell ta' produzzjoni primarja, sabiex titnaqqas il-prevalenza tagħhom u r-riskju li dawn ifissru lis-saħħa pubblika.
(2)
Taħt dak ir-Regolament, għandha tiġi stabbilita mira Komunitarja għat-tnaqqis tal-prevalenza tas-serotipi tas-salmonella kollha b'sinifikat għas-saħħa pubblika fil-qatgħat għat-tgħammir ta’ Gallus gallus fil-livell ta' produzzjoni primarja.
(3)
Ir-Regolament (KE) Nru 2160/2003 jipprevedi li l-mira Komunitarja tinkludi espressjoni numerika tal-perċentwal massimu ta’ unitajiet epidemjoloġiċi li jibqgħu pożittivi u/jew il-perċentwal minimu ta’ tnaqqis fin-numru ta’ unitajiet epidemjoloġiċi li jibqgħu pożittivi, il-limitu massimu ta’ żmien li fih għandha tintlaħaq il-mira, kif ukoll id-definizzjoni ta’ l-iskemi ta' ttestjar meħtieġa għall-verifika tal-kisba tal-mira. Għandha tinkludi wkoll definizzjoni, fejn xieraq, tas-serotipi b’sinifikat għas-saħħa pubblika.
(4)
Dak ir-Regolament jipprevedi wkoll li għal perjodu tranżizzjonali ta’ tliet snin, il-mira Komunitarja għall-qatgħat għat-tgħammir ta’ Gallus gallus se tkopri l-iktar ħames serotipi frekwenti tas-salmonella fis-salmonellosis umana, li se jiġu identifikati fuq il-bażi tad-dejta miġbura permezz ta’ sistemi Komunitarji ta’ sorveljanza.
(5)
It-tagħrif mis-sistemi Komunitarji ta’ sorveljanza juri li l-iktar ħames serotipi tas-salmonella frekwenti fis-salmonellosis umana huma s-Salmonella Enteritidis, is-Salmonella Hadar, is-Salmonella Infantis, is-Salmonella Typhimurium u s-Salmonella Virchow. Għalhekk, il-mira Komunitarja stabbilita b'dan ir-Regolament għandha tkopri dawn is-serotipi.
(6)
Sabiex tiġi ffissata l-mira Komunitarja, għandha tkun disponibbli dejta komparabbli dwar il-prevalenza tas-serotipi tas-salmonella kkonċernati f’qatgħat għat-tgħammir ta’ Gallus gallus fl-Istati Membri. Ir-rekwiżiti minimi għall-kontroll tas-salmonella skond id-Direttiva tal-Kunsill 92/117/KEE (2) ntużaw bħala bażi għall-ġbir tad-dejta rilevanti dwar il-prevalenza fl-Istati Membri. Tagħrif bħal dan inġabar matul perjodu xieraq ta’ żmien fl-Istati Membri kollha fis-sena 2004.
(7)
Sabiex tkun ivverifikata l-kisba tal-mira u fid-dawl tal-prevalenza relattivament baxxa tas-serotipi rilevanti tas-salmonella f’qatgħat għat-tgħammir ta’ Gallus gallus fil-Komunità, jinħtieġ li jiġi organizzat teħid repetittiv ta' kampjuni minn numru rappreżentattiv ta' qatgħat ta’ daqs suffiċjenti, li għandu jkun ta’ 250 tajra jew aktar, kif meħtieġ skond id-Direttiva 92/117/KEE.
(8)
L-iskema ta’ ttestjar meħtieġa għall-verifika tal-kisba tal-mira Komunitarja hija sinifikament differenti u possibbilment tkun iktar sensittiva mill-iskema li ntużat fil-ġbir ta’ dejta komparabbli fl-Istati Membri skond id-Direttivia 92/117/KEE. Għalhekk, jinħtieġ li jsiru provvedimenti għal reviżjoni tal-mira Komunitarja wara massimu ta’ sena implimentazzjoni tal-programmi nazzjonali ta’ kontroll korrispondenti.
(9)
Minħabba dak il-perjodu ta’ ġbir ta’ tagħrif, ma kinitx disponibbli fil-ħin dejta komparabbli qabel l-istabbiliment tal-mira Komunitarja fi żmien id-data stipulata fl-Anness I tar-Regolament 2160/2003 fir-rigward ta’ qatgħat għat-tgħammir ta’ Gallus gallus. Id-data ta’ l-istabbiliment ta’ dik il-mira għandha għalhekk tiġi estiża b’sitt xhur u r-Regolament (KE) Nru 2160/2003 għandu jiġi emendat skond dan.
(10)
Il-miżuri previsti fl-Artikolu 4(5) tar-Regolament (KE) Nru 2160/2003 għall-istabbiliment tal-mira Komunitarja f'qatgħat għat-tgħammir ta’ Gallus gallus matul il-perjodu ta’ tranżizzjoni huma bbażati fuq il-metodoloġija għall-kontroll tas-salmonella stabbilita diġà skond id-Direttiva 92/117/KEE, filwaqt li l-aspetti l-oħra tal-miżuri huma marbuta mal-ġestjoni tar-riskju. Il-miżuri previsti f’dan ir-Regolament tħejjew fi grupp ta’ ħidma bis-sehem ta’ l-Awtorità Ewropea għas-Sigurtà ta’ l-Ikel (EFSA). Mingħajr preġudizzju għar-rekwiżit tal-konsultazzjoni ma’ l-EFSA previst fl-Artikolu 15 tar-Regolament (KE) 2160/2003 dwar kull kwistjoni li jista’ jkollha impatt sinifikanti fuq is-saħħa pubblika, konsultazzjoni formali ma’ l-EFSA mhijiex meħtieġa f’dan l-istadju.
(11)
Il-miżuri previsti f'dan ir-Regolament huma fi qbil ma’ l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Mira Komunitarja
1. Il-mira Komunitarja għat-tnaqqis tas-Salmonella Enteritidis, is-Salmonella Hadar, is-Salmonella Infantis, is-Salmonella Typhimurium u s-Salmonella Virchow f’qatgħat għat-tgħammir ta’ Gallus gallus se tkun tnaqqis tal-perċentwal massimu ta’ qatgħat ta’ adulti għat-tgħammir li fihom għallinqas 250 tajra li jibqgħu pożittivi sa 1 % jew inqas sal-31 ta’ Diċembru 2009.
Madankollu, għall-Istati Membri b’inqas minn 100 qatgħa għat-tgħammir, mhux iktar minn qatgħa ta’ adulti għat-tgħammir għandha tibqa’ pożittiva.
2. L-iskema ta' ttestjar għall-verifika tal-kisba tal-mira Komunitarja hi stipulata fl-Anness.
Artikolu 2
Reviżjoni
Il-Kummissjoni se tirrevedi l-mira Komunitarja stipulata fl-Artikolu 1 fid-dawl tar-riżultati ta’ l-ewwel sena ta’ implimentazzjoni tal-programmi nazzjonali ta’ kontroll approvati skond l-Artikolu 6 tar-Regolament (KE) Nru 2160/2003.
Artikolu 3
Emenda tar-Regolament (KEE) Nru 2160/2003
Fl-Anness I tar-Regolament (KE) Nru 2160/2003, it-test fil-kolonna 4 ta' l-ewwel ringiela jinbidel b'dan li ġej:
“18-il xahar wara d-data tad-dħul fis-seħħ ta' dan ir-Regolament”
Artikolu 4
Dħul fis-seħħ
Dan ir-Regolament se jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Japplika mill-1 ta' Lulju 2005.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-30 ta' Ġunju 2005.

Labels: 7
0
6